Spoedvraat gevonnisArgieffoto (Foto: StockSnap/Pixabay) ŉ 36-jarige man is Vrydag in die landdroshof in Kempton Park gevonnis op aanklag van roekelose bestuur. Kgarea Tony Pakane is skuldig bevind en tot 10 maande tronkstraf of ŉ boete van R20 000 gevonnis. Die Gautengse verkeerspolisie het hom op 24 Junie 2018 in hegtenis geneem toe hy op die R21 Pomonaweg-afrit teen 172 km/h met sy BMW gery het in ŉ 120 km/h-sone. Die Gautengse departement van gemeenskapsveiligheid het die vonnisoplegging verwelkom. Ofentse Morwane, woordvoerder van die departement, het gesê persone wat die spoedgrens oorskry bly een van die grootste risiko’s vir padveiligheid in die provinsie. “Ons hoop die vonnisoplegging sal as ŉ afskrikmiddel dien vir ander motoriste wat nie aan verkeerswette voldoen nie.”